Balandžio 26 d. Kauno Kristaus Prisikėlimo bažnyčios varpai miestui ir Lietuvai paskelbė prasmingos ir džiugios „Saulės“ rūmų šventės – Kauno „Saulės“ gimnazijos 100-ųjų pastato ir 90-ųjų gimnazijos įkūrimo metinių iškilmes! Į Prisikėlimo šventovę rinkosi gimnazijos vadovai, mokytojai, buvę ir esami gimnazijos mokiniai, svečiai, kur buvo aukojamos šv. Mišios už buvusius ir dabartinius gimnazijos bendruomenės narius. Iškilmingai Eucharistijos liturgijai vadovavo Kauno arkivyskupas metropolitas Sigitas Tamkevičius SJ, koncelebravo Kristaus Prisikėlimo parapijos klebonas mons. Vytautas Grigaravičius, vikaras kun. Tomas Trečiokas. Gimnazijos iškilmei skirtose šv. Mišiose vargonavo gimnazijos mokytoja Jovita Kulakauskienė ir gimnazijos sakralinės muzikos ansamblis. Mokinius ir mokytojus, dalyvausius šv. Mišių liturgijoje, ruošė tikybos mokytoja metodininkė Nijolė Kulėšienė.

Homilijoje arkivyskupas Sigitas Tamkevičius SJ priminė Jėzaus paliktą žmonijai Meilės įstatymą, tarsi meilės matą, kuriuo galime vertinti savo gyvenimus, kiek meilės skiriame patys sau ir kitam žmogui: „Jėzaus Meilės įstatymas kviečia rūpintis žmogumi per visą gyvenimą - nuo pradžios iki natūralios mirties. Bažnyčia ragina melstis ir apmąstyti žmogaus gyvybę, nes mūsų laikais ji labai nebranginama. Meilė šeimoje - tai gyvybės lopšys. Kiek branginama šeima, tiek ir gyvybė. Žmonės pradeda patys nustatinėti, kaip elgtis su žmogaus gyvybe, darydami daro nešvarų pelną. Kaip tai toli nuo Jėzaus Meilės įstatymo.

Šv. Augustinas yra pasakęs: „Mylėk ir daryk ką nori“ – jo esmė, kad žmogaus širdis negali padaryti blogo. Blogį kuria žmogaus egoizmas, kai nemato kitų. Blogio apraiškos - alkoholizmas, nusikalstamumas tampa nevaldomi. Bažnyčia nuolatos primena, kad išmoktume mylėti kaip Jėzus. Įsivaizduokime, jei Lietuvoje nebūtų tikinčių žmonių, kurie laikosi Evangelijos kelio. Mes įpratome aimanuoti, kad daug kas ne taip. Turime mąstyti ne kaip griauti, o kaip statyti. Popiežius Pranciškus nuplovė kaliniams kojas, nusiųsdamas žmonėms meilės žinią – mylėti žmones nepaisant padėties ir luomo. Jei Meilės įstatymas įrašytas širdyje, jis duoda gerus rezultatus.

Šis gimnazijos jubiliejus liudija, kokį ilgą ir sudėtingą kelią praėjo jauni žmonės sudėtingomis sąlygomis - caro valdžia, okupacijos metai, sunkumai išskiriant tautinę ir religinę tapatybę. Atgavus laisvę – turime visas sąlygas. Būkite ne tik gimnazijos patriotais ir palaikytojais, bet ir visos tautos kūrėjais, kad galėtumėte palaikyti ir liudyti savo gyvenimais Dievo ir žmonių meilę.“ – linkėjo arkivyskupas.

Atnašų procesijoje, Kristaus Prisikėlimo parapijai, kaip ilgamečio ir nuoširdaus bendradarbiavimo ir padėkos ženklą, buvo atnešta naujai išleista knyga „Kauno Saulės gimnazija“, kurioje atsispindi visa gimnazijos istorija. Knygą atnešė ją parašę autoriai – tai „Saulės“ gimnazijos direktorė Aldona Sellienė, istorijos mokytojas Valademaras Jaruševičius ir gimnazijos muziejaus vadovė, lietuvių kalbos mokytoja Solveiga Laučienė. Taip pat buvo dovanotas gimnazijos kūrybos ir foto almanachas „Šimtmečio žiedas“, kuriame sudėtos vilties ir meilės žodžiais išsakytos mokytojų ir mokinių darbai ir mintys.

Po arkivyskupo palaiminimo, katalikiškų mokyklų vardu, gimnazijos bendruomenę pasveikino Kauno Juozo Urbšio katalikiškos vidurinės mokyklos direktorius Paulius Martinaitis.

Yra pasakyta, kad istorija nebuvo ir niekuomet nebus užbaigta knyga. Iš tiesų, mokyklos istorija susideda iš daugelio mažesnių istorijų, kurias rašė ir teberašo buvę bei esami mokiniai, tėvai, mokytojai, darbuotojai, partneriai, draugai ir bičiuliai.

Mokykla, neabejojam, svarbi kiekvienam. Tai – kelio pradžia, mokslo ir gyvenimo, draugystės ir bendravimo, pažinimo ir savęs atradimo pradžiamokslis. Tai amžinai gyvas, klegantis ir nerimstantis jaunystės pasaulis, auginantis ir brandinantis žmogų, mūsų šalies pilietį. Tai šaknys, maitinančios ir teikiančios stiprybės likimo verpetuose ir palaikančios supratimą, kad esi savas, svarbus, mylėtas ir mylimas. Tokio suvokimo vedami į „Saulės“ rūmų jubiliejaus šventę atvyko garbūs svečiai: Kauno arkivyskupas metropolitas Sigitas Tamkevičius, Kauno arkivyskupo augziliaras vyskupas Kęstutis Kėvalas, Kauno I dekanato dekanas, Kristaus Prisikėlimo parapijos klebonas mons. Vytautas Grigaravičius, Lietuvos Respublikos Švietimo ir mokslo viceministrė Genoveita Krasauskienė, ŠMM Švietimo kokybės ir regioninės politikos departamentio vyr. specialistė Kauno regione Alma Valevičiūtė, Lietuvos Respublikos Seimo narė Rasa Juknevičienė, Kauno miesto meras Andrius Kupčinskas, vicemeras Vytautas Vasilenko, Švietimo ir ugdymo skyriaus formaliojo poskyrio vedėja Vilija Adaškevičienė, Europarlamentaras, Kovo 11-osios Nepriklausomybės akto signataras, gimnazijos absolventas Algirdas Saudargas, Kovo 11-osios Nepriklausomybės akto signataras, Gimnazijos absolventas Egidijus Klumbys, Norvegijos garbės konsulas Lietuvoje, gimnazijos absolventas Vytautas Valaitis. Džiugu, kad gimnazijos jubiliejinėje šventėje dalyvavo ir ilgamečiai gimnazijos draugai iš Estijos - Tartu Forselijaus gimnazijos, Norvegijos – Notteroy gimnazijos, mokslo ir visuomenės veikėjai, įmonių, aukštųjų mokyklų, darželių, mokyklų ir gimnazijų, kultūros ir kitų įstaigų vadovai ir bendruomenių nariai, organizacijų atstovai, gimnazijos mokytojai, darbuotojai, mokiniai ir jų tėveliai, net 84-ių gimnazijos absolventų laidų atstovai, dirbę mokytojai ir darbuotojai, gimnazijos partneriai, bičiuliai, garbūs svečiai. Svečiams, prisiminimui, buvo įteiktos suvenyrinės dovanos: „Saulės“ gimnazijos istorijos knyga, almanachas, gimnazijos laikraštis “Vivat sol“, lankstinukas “Sol lucet omnibus“, suvenyrinis rašiklis su gimnazijos rūmų vaizdu. Vėliau vyko parodos „Kauno „Saulės“ gimnazijos istorijos raida – po „Saulės“ gimnazijos skliautais“ lankymas, pokalbiai prie arbatos puodelio.

Šventės atidarymas ir iškilmė aktų salėje prasidėjo teatralizuotu pranešimu – mokinių spektakliu, kurį pristatė Gimnazijos direktorės pavaduotoja ugdymui, Lijana Čiarienė: “Mūsų gimnazijos absolventė poetė ir rašytoja Birutė Pūkelevičiūtė žmogaus gyvenimo prasmę mato metaforiškai: „Aš saulės pusėn atsisuksiu, sudėsiu savo atnašas ir pratęsiu nesibaigiančias ir išdidžias kartas“. Kokios kartos gyvavo „Saulės“ rūmuose, kokius kelius, takus ir vieškelius reikėjo praminti, kad „Saulės“ namai ir po 100 metų būtų šilumos, gyvybės, savitarpio supratimo, nuolatinio atsinaujinimo ir vilties simbolis? Į šį klausimą leiskime atsakyti mūsų vaikams integruotame teatro, istorijos, muzikos, choreografijos spektaklyje „Saulės taku“. Lai ši gimnazijos dramos studijos vadovės, Kauno valstybinio akademinio teatro aktorės, spektaklio scenaristės ir režisierės Lili Laucevičienės parengta istorijos pamoka bus šiandieninis tiltas, jungiantis šimtametę praeitį, dabartį ir ateitį. Prasmingo ir šilto Jums reginio!“ - kalbėjo pavaduotoja.

Spektaklis buvo užbaigtas gimnazijos himnu. Po jo kalbėjo direktorė Aldona Sellienė: „Mielieji, drauge pasidžiaukim kasdieniu, sutelktu darbu įprasminta šimtamete „Saulės“ rūmų sukaktimi. Tad dabar kviečiame išsakyti visus troškimus, svajones ir linkėjimus ateičiai, kad „Saulės“ gimnazija, peržengusi 100-to metų slenkstį, ir toliau gyvuotų, būtų svarbi, reikalinga ir patraukli mūsų krašto žmonėms.“

Toliau sekė svečių sveikinimai, skaitomos sveikinimo telegramos, įteikiami garbingi apdovanojimai.

Atsidėkodama, gimnazijos direktorė, kuriai miesto meras Adrius Kupčinskas įteikė sidabrinį prieškario Kauno burmistro Jono Vileišio medalį, kalbėjo: “Praeitis moko, praeitis įkvepia, praeitis įpareigoja. Mes laimingi turėdami savo mokyklą tarsi švyturį šimtmečio audrose. Gyvenimas – sudėtingas. Mes turime gaivinti Viltį ir Meilę, nes esame pašaukti sukurti Mokyklos šeimą, kurią paliestų sielų artumo, taurumo šviesa.Tikiu, kad garbinga mokyklos praeitis suteiks mums drąsos ir ryžto. Linkiu savo ainiams, kurie mokysis ir dirbs šiuose SAULĖS namuose, saugoti garbingą mūsų gimnazijos istoriją, puoselėti ir gerbti jos tradicijas ir toliau tyrinėti bei skleisti sukauptą patirtį, kad ateities kartos galėtų su pasididžiavimu sakyti: „Ir aš buvau šios gimnazijos dalimi“.

Įprasminant šios šventės finalą visi buvo nuoširdžiai pakviesti į gimnazijos svetainę skanauti jubiliejinio torto.

Balandžio 27 d. gimnazijoje vyko visų laidų gimnazijos absolventų susitikimai.

Kauno „Saulės“ gimnazijos informacija